钦定古今图书集成/明伦汇编/闺媛典/第091卷 > 成君立妻王氏〈女转姐附〉
## 钦定古今图书集成/明伦汇编/闺媛典/第091卷 > 成君立妻王氏〈女转姐附〉

按《和州志》：王氏，成君立妻。乙亥之冬，秦寇猖獗，和城
将陷，街巷喧沸，携儿挈妇者奔杂如蚁。君立父上池，
手《南华》一卷，闭户自饮，把酒而歌。歌曰：“世有治乱兮
数莫能迯，分牙建纛兮推毂徒劳。狂贼杀人兮芟草
刈蒿，孤城将危兮风何𩙫𩙫。我生不辰兮白发砺刀。
念家世之儒素兮，义不屈以为高。年七十而今尽矣，
且饮醇醪。”歌毕，命孙性取饭粒粘壁上，复益酒再酌。
及更深，狂风撼堞，火光四发，杀声如雷，而城陷矣。上
池乃携性避五显庙中。时君立及弟五敷俱以诸生
分守。君立知城陷，携王氏及女转姐子遐龄走城南
之菜圃。菜圃左右皆大塘，取近水可就死也。五敷守
数日未归，于时不知所之。及明，上池又携性逾撒氏
之园。忽数贼突至，向上池索金。上池曰：“予家素清贫，
给饮食不暇，安有馀资畀尔耶？”贼遂以石击其首，上池大骂不绝，贼复砍之，虽未即死，而伤已甚。越岁正
月初四日贼去，性奔前所，见上池倚墙而死，因恸哭，
偕从兄怿移尸于家。闻君立及王氏母女尸俱出于
水，往理尸，将埋之，见王氏胸前有数刀孔，杂水流血
如𣸣沫，衣带上有一剃刀，而遐龄尸亦在焉。